“มิเชล โอบามา” จวก “ทรัมป์” ล้มเหลวบริหารประเทศ พร้อมหนุน “โจ ไบเดน” สร้างการเปลี่ยนแปลง
"มิเชล โอบามา" จวก "ทรัมป์" ล้มเหลวบริหารประเทศ พร้อมหนุนชาวมะกันเลือก "โจ ไบเดน" ในการเลือกตั้งประธานาธิบดีสหรัฐฯเดือนพ.ย.นี้ หวังสร้างการเปลี่ยนแปลง
"มิเชล โอบามา" จวก "ทรัมป์" ล้มเหลวบริหารประเทศ พร้อมหนุนชาวมะกันเลือก "โจ ไบเดน" ในการเลือกตั้งประธานาธิบดีสหรัฐฯเดือนพ.ย.นี้ หวังสร้างการเปลี่ยนแปลง
18 ส.ค. 2563

นางมิเชล โอบามา อดีตสุภาพสตรีหมายเลข 1 ของสหรัฐอเมริกา ได้กล่าวโจมตีประธานาธิบดีโดนัลด์ ทรัมป์ ในระหว่างการประชุมใหญ่พรรคเดโมแครตซึ่งจัดขึ้นผ่านระบบวิดีโอคอนเฟอเรนซ์เมื่อคืนนี้ พร้อมกับเรียกร้องให้ชาวอเมริกันเลือก นายโจ ไบเดน ในการเลือกตั้งประธานาธิบดีสหรัฐฯเดือนพ.ย.นี้ เพื่อยุติความวุ่นวายที่เกิดขึ้นตลอดระยะเวลา 4 ปีที่ทรัมป์ดำรงตำแหน่งผู้นำ
โดยนางมิเชลกล่าวว่า ที่ผ่านมานั้น ปธน.ทรัมป์มีเวลามากพอที่จะพิสูจน์ให้เห็นว่าเขาสามารถบริหารประเทศได้ แต่เขากลับล้มเหลวในช่วงเวลาที่สหรัฐอเมริกาเผชิญกับการแพร่ระบาดของไวรัสโควิด-19 รวมทั้งวิกฤตเศรษฐกิจ และความอยุติธรรมด้านเชื้อชาติ
“ทรัมป์ไม่สามารถเป็นผู้นำที่เราอยากจะให้เป็น และโปรดเชื่อฉันว่าสถานการณ์เลวร้ายจะเกิดขึ้นอีกหากเราไม่ใช้การเลือกตั้งครั้งนี้เปลี่ยนแปลงทุกสิ่งทุกอย่าง หากเรายังมีความหวังที่จะหยุดความวุ่นวายเหล่านี้ เราต้องเลือกโจ ไบเดน เพราะชีวิตของพวกเราขึ้นอยู่กับเรื่องนี้”
อนึ่ง พรรคเดโมแครตได้เริ่มจัดการประชุมออนไลน์เป็นเวลา 4 วันตั้งแต่เมื่อวานนี้ เพื่อเสนอชื่อนายโจ ไบเดน ลงเลือกตั้งชิงตำแหน่งประธานาธิบดีสหรัฐในนามของพรรค เพื่อแข่งขันกับประธานาธิบดีโดนัลด์ ทรัมป์ ของพรรครีพับลิกัน
ทั้งนี้ ไฮไลท์หลักของการประชุมพรรคเดโมแครตอยู่ที่การกล่าวสุนทรพจน์ของนายไบเดนซึ่งจะมีขึ้นในคืนวันพฤหัสบดีนี้จากรัฐเดลาแวร์บ้านเกิดของเขา ซึ่งคาดว่านายไบเดนจะเน้นย้ำความสำคัญของการเป็นผู้นำและความสามัคคี เพื่อดึงประเทศชาติออกจากวิกฤตด้านสุขภาพและเศรษฐกิจ
ด้านวุฒิสมาชิกคามาลา แฮร์ริส วัย 55 ปี ผู้ที่ได้รับเลือกให้ลงชิงตำแหน่งรองประธานาธิบดีสหรัฐฯคู่กับนายไบเดนในศึกเลือกตั้งเดือนพ.ย.นี้ จะกล่าวสุนทรพจน์คืนวันพุธนี้ โดยสมาชิกพรรคเดโมแครตคาดหวังกันว่า เธอผู้นี้จะเข้ามาสร้างสีสันให้กับแคมเปญหาเสียง ในฐานะผู้หญิงผิวสีและชาวอเมริกันเชื้อสายเอเชียรายแรกที่มีบทบาทสำคัญในการเลือกตั้งประธานาธิบดีจากพรรคเดโมแครต
นอกจากนี้ ยังมีนักการเมืองผู้ทรงอิทธิพลอีกมากมายที่จะขึ้นกล่าวสุนทรพจน์ในการประชุมของพรรคเดโมแครต ซึ่งรวมถึงอดีตประธานาธิบดีบารัค โอบามา และนางฮิลลารี คลินตัน อดีตรัฐมนตรีกระทรวงต่างประเทศและผู้ชิงตำแหน่งประธานาธิบดีสหรัฐในการเลือกตั้งเมื่อปี 2559 ซึ่งได้พ่ายแพ้ให้กับปธน.ทรัมป์